En person er blevet stukket ned med en kniv lørdag aften - fire personer anholdt

En person er blevet stukket ned med en kniv lørdag aften på gaden i Aalborg Øst i forbindelse med et masseslagsmål, hvor mellem 30-35 personer er involveret.

Det bekræfter vagtchef ved Nordjyllands politi, Bruno Brix, overfor Ekstra Bladet. Anmeldelsen kom klokken 18.19.

- Da vi kommer ud på adressen, er der mellem 30-35 personer i slagsmål, og en 19-årig mand er blevet stukket ned med en kniv, fortæller Bruno Brix til Ekstra Bladet.

Den 19-årige er blevet stukket i maveregionen og er umiddelbart udenfor livsfare. Det er endnu uklart, hvad de 30-35 personer er kommet op at slås om. Masseslagsmålet fandt sted på Saltumvej i Aalborg Øst.

- Vi har anholdt fire personer, og vi er selvfølgelig i gang med at undersøge sagen, siger Bruno Brix.

Der er sendt patruljer ud for at lave præventivt arbejde de steder, hvor grupperingen opholder sig. Nordjyllands politi ved endnu ikke, om slagsmålet er banderelateret.